เลขาธิการอาเซียนแนะโมเดลธุรกิจต้องปรับ
“สุรินทร์ พิศสุวรรณ” เลขาธิการอาเซียน ได้ปาฐกถาในหัวข้อ “ASEAN Connectivity : Roadmap To 2015”
2 มิ.ย. 2555

โดย...เจียรนัย อุตะมะ
“สุรินทร์ พิศสุวรรณ” เลขาธิการอาเซียน ได้ปาฐกถาในหัวข้อ “ASEAN Connectivity : Roadmap To 2015” วิเคราะห์ผลกระทบ โอกาส และความเสี่ยงที่จะเกิดขึ้นกับเศรษฐกิจและตลาดทุนในภูมิภาคอาเซียน รวมถึงผลกระทบต่อเศรษฐกิจไทยหลังรวมกลุ่มอาเซียน ว่า รัฐบาลต้องพร้อมให้การสนับสนุน ให้ธุรกิจไทยที่อยู่ภายใต้คนรุ่นใหม่เข้าไปซื้อกิจการ ออกไประดมทุนในอาเซียนเพื่อหาประสบการณ์ เพราะธุรกิจธนาคารของไทยนับว่าล้าหลังประเทศอื่นไปแล้ว ที่ให้ประเทศอื่นเข้ามาซื้อกิจการ 
เศรษฐกิจอาเซียนนับว่าเป็นเศรษฐกิจที่เติบโตสูง เมื่อรวมกันเป็นประชาคมเศรษฐกิจอาเซียน (เออีซี) จะมีประชากรมากถึง 600 ล้านคน ใหญ่กว่าประชากรไทยถึง 10 เท่า จะสามารถต่อรองกับจีนและอินเดียที่มีการเติบโตของเศรษฐกิจสูง แต่มาจากค่าแรงงานและวัตถุดิบที่ถูก
“สุรินทร์” ตั้งคำถามว่า ผู้ประกอบการไทยมีความพร้อมมากน้อยเพียงใดกับการไปสู่เออีซี โดยเฉพาะผู้ประกอบการขนาดกลางและขนาดเล็ก (เอสเอ็มอี) ที่มีขนาดธุรกิจรวมกันมูลค่า 8085% ของตัวเลขผลิตภัณฑ์มวลรวมในประเทศ (จีดีพี) จำนวนลูกจ้างของเอสเอ็มอี 85-90% ของจีดีพี




 
ดังนั้น รูปแบบการดำเนินธุรกิจต้องปรับเปลี่ยนระดับนโยบายที่ต้องให้ความสำคัญ
ประการแรก ในเรื่องการออกแบบสินค้า และการวิจัยและพัฒนาให้มากขึ้น จากปัจจุบันไทยให้ความสำคัญกับงบประมาณด้านนี้น้อยที่สุดในเอเชียเพียง 0.24% ของจีดีพี โดยอาเซียนยกเว้นสิงคโปร์ให้ความสำคัญกับเรื่องการวิจัยและพัฒนาน้อย โดยมีค่าใช้จ่ายด้านนี้เฉลี่ยน้อยกว่า 1% ของจีดีพี
ประการที่สอง ทำอย่างไรให้รายได้ต่อหัวต่อปีต่อคนของประชากรสูงขึ้น ต้องเพิ่มศักยภาพในการแข่งขัน คนต้องมีคุณภาพที่พร้อมจะทำงานได้ทุกประเทศ มีแนวคิดใหม่ วิสัยทัศน์ใหม่ มีแนวคิดสร้างสรรค์ การเติบโตไม่ได้พึ่งแรงงานถูก มีการกระจายความเสี่ยง
“ปัจจุบันไม่มีนักลงทุนรายใดอยากถอนการลงทุนออกจากสิงคโปร์ เพราะกฎหมายและสาธารณูปโภคเขาพร้อมรับนักลงทุน เช่นเดียวกับการที่ไทยมีจุดแข็งด้านธุรกิจอาหารและการท่องเที่ยว”
นักลงทุนส่วนใหญ่สนใจเข้ามาลงทุนในอาเซียน เพราะสนใจภาคบริการที่คิดเป็น 78-85% ของจีดีพีของประเทศในอาเซียน
“ผมอยากให้ไทยเตรียมพร้อมในการอบรมคนรุ่นใหม่ที่พร้อมจะหิ้วแล็ปท็อปไปทำงานในประเทศไหนก็ได้ และคนหนึ่งอาจมีมากกว่า 1 อาชีพ เช่น วิศวกรที่เรียนบริหารธุรกิจเพิ่มเติม ที่จะเป็นคนรุ่นที่ขับเคลื่อนธุรกิจของประเทศในอนาคต”
ตลาดหุ้นแถบอาเซียนนี้มี 7 แห่ง (ในเวียดนาม 2 แห่ง) จะมีกลยุทธ์รวมพลังอย่างไร เป็นเรื่องที่ท้าทาย ทั้งศักยภาพการแข่งขัน การต่อรอง การตรวจสอบ
เขากล่าวว่า มีเพียงไม่กี่บริษัทไทยเท่านั้นที่จะออกไปนอกประเทศได้ นั่นคือ บริษัทของคนหนุ่มสาวที่ทันสมัย ใช้แล็ปท็อป ไอแพด 
ด้าน เควิน สเตนเบิร์ก ประธานเจ้าหน้าที่ปฏิบัติการ ทีมเศรษฐกิจของเวิลด์ อีโคโนมิก ฟอรัม จากสหรัฐ ได้บรรยายผลวิจัยล่าสุด โอกาสการลงทุนในตลาดเกิดใหม่ ว่า ประกอบด้วย สินเชื่อเพื่อการบริโภค เงินกู้เอสเอ็มอี และตราสารหนี้บริษัทใหญ่เพื่อระดมทุนสู่การเติบโตในระยะยาว โดยการระดมทุนจะประสบความสำเร็จหรือไม่ ขึ้นอยู่กับนวัตกรรมที่นำมาใช้
นวัตกรรมทางการเงินที่ประสบความสำเร็จที่เห็นชัดเจนในไทย คือ ศรีสวัสดิ์เงินติดล้อ ที่อนุมัติเงินกู้ภายในครึ่งชั่วโมง เทียบกับสถาบันการเงินอื่นที่ใช้เวลานานถึง 3 วัน ด้วยวิธีการกรอกแบบฟอร์มง่ายๆ ใช้เพียงมอเตอร์ไซค์ค้ำประกัน
ธนาคารสแตนดาร์ด แอฟริกาใต้ เจ้าหน้าที่ใช้การทดสอบเชิงจิตวิทยาต่อลูกค้าในความเชี่ยวชาญทางธุรกิจ ความฉลาด จริยธรรม ความซื่อสัตย์ และประวัติของเอสเอ็มอีเพื่อพิจารณาสินเชื่อ ใช้เวลาในการพิจารณาจากหลายสัปดาห์เหลือหลายวัน ลดการกรอกข้อมูลจาก 19 หน้า เหลือ 2 หน้า
การออกหุ้นกู้ของบริษัทขนาดใหญ่อย่างบริษัท พีทีที โกลบอล เคมิคอล (PTTGC) และบริษัท ปูนซิเมนต์ไทย (SCC) ที่มีแฟนคลับชัดเจนเป็นลูกค้าสถาบัน ทั้งกองทุนบำเหน็จบำนาญข้าราชการ (กบข.) บริษัทหลักทรัพย์จัดการกองทุน (บลจ.) บริษัทประกัน ลูกค้าคนรวย และนักลงทุนที่เป็นสถาบันขนาดใหญ่ เป็นต้น